## Uredba o Uredu za državnu imovinu

### NN 164/1998 (28.12.1998.), Uredba o Uredu za državnu imovinu

# VLADA REPUBLIKE HRVATSKE

Na temelju članka 10. stavka 5. i članka 29. stavka 1. Zakona o Vladi
Republike Hrvatske ("Narodne novine", broj 101/98), i članka 60. stavaka
1. i 2. Zakona o sustavu državne uprave ("Narodne novine", broj 75/93),
Vlada Republike Hrvatske je na sjednici održanoj 18. prosinca 1998. godine,
donijela

## UREDBU

### O UREDU ZA DRŽAVNU IMOVINU

Članak 1.

Ovom Uredbom uređuje se unutarnje ustrojstvo Ureda za državnu imovinu
(u daljnjem tekstu: Ured), nazivi unutarnjih ustrojstvenih jedinica i njihov
djelokrug, način upravljanja tim jedinicama, okvirni broj potrebnih državnih
službenika i namještenika, te druga pitanja od značaja za rad Ureda.

Članak 2.

Ured za državnu imovinu je stručna služba Vlade Republike Hrvatske koja
obavlja poslove evidencije i održavanja imovine Republike Hrvatske, te
provodi odluke Vlade Republike Hrvatske i Povjerenstva Vlade za upravljanje
imovinom Republike Hrvatske.

Članak 3.

Za obavljanje poslova iz djelokruga Ureda ustrojavaju se sljedeće unutarnje
ustrojstvene jedinice:

1. Odjel za evidenciju imovine u vlasništvu Republike Hrvatske

2. Odjel za održavanje imovine u vlasništvu Republike Hrvatske

3. Odjel za investicije i pravne poslove.

ODJEL ZA EVIDENCIJU IMOVINE U VLASNIŠTVU REPUBLIKE HRVATSKE

Članak 4.

Odjel za evidenciju imovine u vlasništvu Republike Hrvatske uspostavlja
i vodi evidenciju o cjelokupnoj imovini u vlasništvu Republike Hrvatske.

U Odjelu za evidenciju imovine ustrojavaju se sljedeći odsjeci:

1. Odsjek za evidenciju nekretnina

2. Odsjek za evidenciju pokretnina

3. Odsjek za evidenciju prava i obveza.

U Odjelu se uspostavljaju registri nekretnina, pokretnina, te prava
i obveza.

Sadržaj i način vođenja registra iz stavka 2. ovoga članka pobliže se
uređuju Pravilnikom o registru imovine u vlasništvu Republike Hrvatske
kojeg donosi Vlada na prijedlog predstojnika Ureda.

Članak 5.

*Odsjek za evidenciju nekretnina*

Odsjek za evidenciju nekretnina vodi Registar nekretnina u vlasništvu
Republike Hrvatske.

U Registar nekretnina u vlasništvu Republike Hrvatske upisuju se podaci:

- o vrsti nekretnine,

- o mjestu gdje se nekretnina nalazi,

- o zemljišno-knjižnim i katastarskim oznakama,

- o namjeni i promjeni namjene,

- o tome koje tijelo ili koja ustanova koristi nekretninu,

- o upravljanju i održavanju,

- o prometu nekretnina,

- o pravnoj osnovi davanja nekretnina na korištenje ili up ravljanje
drugom tijelu ili ustanovi,

- datum donošenja, broj i naziv akta kojim je nekretnina dana na korištenje
ili upravljanje, te naziv tijela koje je akt donijelo,

- o vremenu trajanja na koje je nekretnina dana na korištenje ili upravljanje,
te ostali podaci utvrđeni Pravilnikom o registru imovine u vlasništvu Republike
Hrvatske.

Akt kojim je nekretnina dana na korištenje, dostavlja se Uredu i prilaže
evidenciji.

Članak 6.

*Odsjek za evidenciju pokretnina*

Odsjek za evidenciju pokretnina vodi Registar pokretnina u vlasništvu
Republike Hrvatske.

U Registru pokretnina vodi se evidencija o pokretninama u vlasništvu
Republike Hrvatske, a naročito o:

- prijevoznim sredstvima (automobilima, zrakoplovima, brodovima) i drugim
prijevoznim sredstvima,

- umjetničkim djelima i drugim umjetninama,

- uredskom namještaju i opremi (kompjutori, pisaći strojevi i dr.),

- te ostalom namještaju i opremi u vlasništvu Republike Hrvatske.

U Registar pokretnina u vlasništvu Republike Hrvatske upisuju se podaci:

- o vrsti pokretnine,

- o godini nabave i vrijednosti pokretnine,

- o tekućem održavanju,

- o pravnom prometu (prodaja, darovanje i dr.),

- o rashodovanju, te ostali podaci utvrđeni Pravilnikom o registru imovine
u vlasništvu Republike Hrvatske.

Članak 7.

*Odsjek za evidenciju prava i obveza*

Odsjek za evidenciju prava i obveza vodi evidenciju o dionicama, drugim
vrijednosnim papirima i ostalim financijskim pravima i obvezama vezanim
uz nekretnine i pokretnine.

ODJEL ZA ODRŽAVANJE IMOVINE U VLASNIŠTVU REPUBLIKE HRVATSKE

Članak 8.

Odjel za održavanje imovine u vlasništvu Republike Hrvatske obavlja
poslove održavanja imovine u vlasništvu Republike Hrvatske ukoliko je aktom
o davanju na uporabu, korištenje ili upravljanje, održavanje te imovine
povjereno Uredu.

Članak 9.

Poslove održavanja nekretnina i pokretnina u vlasništvu Republike Hrvatske,
koje su aktom Vlade dodijeljene na uporabu, korištenje ili upravljanje
tijelima državne vlasti, te pravnim i fizičkim osobama, obavljaju ta tijela,
ukoliko tim aktom održavanje nije povjereno Uredu.

Tijela i osobe iz stavka 1. ovoga članka, dužni su Uredu za državnu
imovinu dostavljati godišnja izvješća o podacima o kojima Ured vodi evidenciju,
najkasnije do kraja godine za tekuću godinu, radi upisa tih podataka u
Registar nekretnina odnosno pokretnina u vlasništvu Republike Hrvatske.

ODJEL ZA INVESTICIJE I PRAVNE POSLOVE

Članak 10.

Odjel za investicije i pravne poslove obavlja stručne i tehničke poslove
u svezi pripreme i provedbe odluka Vlade i Povjerenstva Vlade za upravljanje
imovinom Republike Hrvatske, a posebno u svezi:

- izgradnje objekata u državnom vlasništvu,

- prodaje ili nabave nekretnina i pokretnina u državnom vlasništvu,

- izdataka za ostalu materijalnu imovinu u državnom vlasništvu, kao
što su primjerice izdaci za višegodišnje nasade u državnom vlasništvu,

- upravljanja, raspolaganja i određivanja namjene imovine u vlasništvu
Republike Hrvatske.

Članak 11.

Sva tijela državne vlasti, te pravne i druge osobe koje upravljaju,
koriste se ili raspolažu imovinom u vlasništvu Republike Hrvatske, dužni
su Uredu dostaviti podatke o toj imovini, u roku od tri mjeseca od dana
stupanja na snagu ove Uredbe.

Članak 12.

Radom Ureda upravlja predstojnik kojeg imenuje i razrješuje Vlada Republike
Hrvatske na prijedlog predsjednika Vlade. Predstojnik je za svoj rad i
rad Ureda odgovoran Vladi. Predstojnik ima pravo i dužnost čelnika tijela
državne uprave u odnosu na državne službenike i namještenike zaposlene
u Uredu.

Predstojnik može imati zamjenika i jednog ili više pomoćnika. Zamjenika
i pomoćnike predstojnika imenuje i razrješava Vlada Republike Hrvatske,
na prijedlog predstojnika. Zamjenik i pomoćnici za svoj rad odgovorni su
predstojniku Ureda i Vladi Republike Hrvatske.

OKVIRNI BROJ DRŽAVNIH SLUŽBENIKA I NAMJEŠTENIKA POTREBNIH ZA
OBAVLJANJE POSLOVA IZ DJELOKRUGA UREDA ZA UPRAVLJANJE DRŽAVNOM IMOVINOM

|  |  |  |
| --- | --- | --- |
|  | Okvirni broj     državnih službenika       i namještenika | |
| Predstojnik Ureda | 1 |  |
| Odjel za evidenciju imovine u vlasništvu     Republike Hrvatske | 4 | 1 |
| Odjel za održavanje imovine u vlasništvu     Republike Hrvatske | 4 |  |
| Odjel za investicijsko-pravne poslove | 4 |  |
| UKUPNO | 13 | 1 |

Radom odjela upravljaju načelnici odjela, koji su za svoj rad odgovorni
predstojniku Ureda i pomoćniku predstojnika nadležnom za poslove iz djelokruga
odgovarajućeg odjela.

Članak 13.

Vlada Republike Hrvatske imenovat će predstojnika Ureda u roku od 15
dana od dana stupanja na snagu ove Uredbe.

Predstojnik Ureda dužan je donijeti Pravilnik o unutarnjem redu Ureda
u roku od 30 dana od dana stupanja na snagu ove Uredbe.

Pravilnik o unutarnjem redu Ureda donosi se uz suglasnost Vlade Republike
Hrvatske, a njime se uređuju način rada, broj potrebnih državnih službenika
i namještenika sa naznakom njihovih poslova te stručnih uvjeta potrebnih
za obavljanje poslova, njihove ovlasti i odgovornosti, te druga pitanja
od značaja za rad Ureda.

Članak 14.

Okvirni broj državnih službenika i namještenika potrebnih za obavljanje
poslova iz djelokruga Ureda, određuje se u tabelarnom prikazu koji se daje
u prilogu ove Uredbe i čini njezin sastavni dio.

Tabelarni prikaz iz stavka 1. ovog članka ne objavljuje se u "Narodnim
novinama".

Članak 15.

Ova Uredba stupa na snagu osmog dana od dana objave u "Narodnim novinama".

Klasa: 022-03/98-03/07
Urbroj: 5030109-97-1
Zagreb, 18. prosinca 1998.

Predsjednik
**mr. Zlatko Mateša,** v. r.

Uredba, NN 164/1998-2022